Χόρχε Μπενίτες

Καριέρα

Ο Χόρχε Μπενίτες έκανε τα πρώτα του βήματα στο χώρο του ποδοσφαίρου στις ακαδημίες της Κλουμπ Γουαρανί, στις οποίες βρέθηκε από μικρή ηλικία. Το 2010 προβιβάστηκε στην πρώτη ομάδα του συλλόγου της Παραγουάης, ενώ λίγο καιρό αργότερα και συγκεκριμένα στις 30 Μαΐου του ίδιου έτους, πραγματοποίησε και το επίσημο ντεμπούτο του στο πρωτάθλημα της χώρας όταν εισήχθη ως αλλαγή στο 68ο λεπτό στον εντός έδρας αγώνα με αντίπαλο την Κλουμπ Ολύμπια (ήττα 1-2), αντικαθιστώντας τον συνονόματο συμπαίκτη του, Χουλιάν Μπενίτες.
Ο Μπενίτες παρέμεινε στην ομάδα της Κλουμπ Γουαρανί μέχρι και τα τέλη του 2012, χωρίς ωστόσο να παίρνει πολλές ευκαιρίες στην πρώτη ομάδα του συλλόγου. Κατά τη μεταγραφική περίοδο του Ιανουαρίου του 2013, η διοίκηση της Κλουμπ Γουαρανί αποφάσισε να παραχωρήσει δανεικό τον Μπενίτες προκειμένου να πραγματοποιήσει περισσότερες επίσημες συμμετοχές και παράλληλα να αποκομίσει περισσότερες εμπειρίες. Η ομάδα η οποία τελικά τον απέκτησε δανεικό ήταν η Κλουμπ Ρούμπιο Νιου, η οποία τον διατήρησε στο ρόστερ της για τους επόμενους έξι μήνες. Συνολικά, ο Μπενίτες πραγματοποίησε με τη φανέλα της Ρούμπιο Νιου 16 συμμετοχές, ενώ κατάφερε να πετύχει και δύο γκολ.
Μετά το τέλος του δανεισμού του στη Κλουμπ Ρούμπιο Νιου, ο Μπενίτες επέστρεψε στην Κλουμπ Γουαρανί και αντίθετα με την μέχρι τότε παρουσία του στην ομάδα, ξεκίνησε να πραγματοποιεί περισσότερες συμμετοχές και να ξεκινάει στη βασική ενδεκάδα της ομάδας πολύ περισσότερες φορές. Η αγωνιστική περίοδος 2013-14 αποδείχθηκε εξαιρετική για τον Χόρχε Μπενίτες ο οποίος εκμεταλλευόμενος το γεγονός ότι πλέον υπολογιζόταν ως ο βασικός κεντρικός επιθετικός της Κλουμπ Γουαρανί έδειξε τις ικανότητές του και αναδείχθηκε μάλιστα και πρώτος σκόρερ του πρωταθλήματος της Παραγουάης για εκείνη τη σεζόν πετυχαίνοντας 20 γκολ σε σύνολο 38 εμφανίσεων. Οι πολύ καλές του εμφανίσεις προκάλεσαν το ενδιαφέρον αρκετών συλλόγων τόσο εντός, όσο και εκτός συνόρων της Παραγουάης.
Τελικώς, η ομάδα η οποία κατάφερε να τον αποκτήσει ήταν ο Ολυμπιακός Πειραιώς, ο οποίος τον έκανε δικό του έπειτα από θερμή εισήγηση του τότε προπονητή της ομάδας Μίτσελ Γκονθάλεθ, έναντι πρότασης ύψους 3.400.000 ευρώ, η οποία και έγινε αμέσως αποδεκτή από τη διοίκηση της Κλουμπ Γουαρανί. Χαρακτηριστικό είναι πως η μεταγραφή του Μπενίτες στον Ολυμπιακό αποτελεί την τρίτη ακριβότερη μεταγραφή παίκτη σε ομάδα της Ευρώπης στην ιστορία της Γουαρανί πίσω από αυτές των Ρόκε Σάντα Κρους και Όσκαρ Καρδόσο.
Η απόκτηση του Μπενίτεθ ανακοινώθηκε και επίσημα από τη διοίκηση του Ολυμπιακού στις 18 Αυγούστου του 2014, ενώ μόλις πέντε μέρες αργότερα πραγματοποίησε και το επίσημο ντεμπούτο του με την ερυθρόλευκη φανέλα στον εντός έδρας νικηφόρο αγώνα του Ολυμπιακού επί της Νίκης Βόλου με 3-1, στην πρεμιέρα του ελληνικού πρωταθλήματος, περνώντας ως αλλαγή στο 69ο λεπτό στη θέση του Δημήτρη Διαμαντάκου.

Διεθνείς συμμετοχές

Ο Χόρχε Μπενίτες κατάφερε μέσα από τις έξοχες εμφανίσεις του στο πρωτάθλημα της Παραγουάης στο οποίο και αναδείχθηκε πρώτος σκόρερ για το 2014 (20 γκολ) να κερδίσει μια θέση στο ρόστερ της Εθνικής Παραγουάης σε επίπεδο ανδρών. Το επίσημο ντεμπούτο του με την εθνική ομάδα της χώρας του το πραγματοποίησε την πρώτη του Ιουνίου του 2014 στον ισόπαλο αγώνα εναντίον της αντίστοιχης Εθνικής Γαλλίας (1-1 το σκορ). Στον αγώνα αυτό, ο Μπενίτες πέρασε ως αλλαγή στο 65ο λεπτό στη θέση του Ρόκε Σάντα Κρους.